**ЗАПРАШЭННЕ**

 **Інстытут Усходнеславянскіх Філалогій**

 **на факультэце неафілалогіі**

**Універсітэта імя Адама Міцкевіча ў Познані**

**мае гонар запрасіць Вас**

**на Міжнародную юбілейную навуковую канферэнцыю**

**„НОВЫЯ КУЛЬТУРНА-МОЎНА-КАМУНІКАЦЫЙНЫЯ ІДЭНТЫЧНАСЦІ”**

**якая адбудзецца 16-18 верасня 2025 года**

**у Інстытуце Усходнеславянскіх Філалогій УАМ**

**Анонс канферэнцыі**

Запланаваная навуковая канферэнцыя зробіцца добрай нагодай, каб адсвяткаваць 60-гадовы юбілей Інстытута Усходнеславянскіх Філалогій УАМ. Мы прапануем Вам сустрэцца і разам паразважаць аб фарміраванні і трансфармацыі ідэнтычнасці ў кантэксце культурных, моўных і камунікатыўных пераўтварэнняў, якія абумоўлены дынамічнымі зменамі сацыяльнай, палітычнай і тэхналагічнай рэальнасці. Працэс фарміравання новых сацыяльных з’яў адлюстроўваецца не толькі ў свеце Інтэрнэту (грамадскія СМІ і стрымінгавыя платформы), але таксама ў мастацкім свеце літаратурных тэкстаў, мовы і камунікацыі. На сусветным фоне ўсходнеславянскі рэгіён паўстае як адмысловая тэрыторыя, дзе гістарычна і культурна абумоўленыя праблемы ідэнтычнасці сёння набылі надзвычай выразны характар.

Запрашаем Вас прадставіць вынікі Вашых даследаванняў, як тэарэтычных, так і аналітычных, у выглядзе дакладаў на канферэнцыі. Прадстаўленыя і прынятыя тэмы будуць згрупаваныя ў адпаведнасці з іх прадметнай блізкасцю і прэзентаваныя на канферэнцыі ў літаратуразнаўчых, мовазнаўчых і камунікалагічных секцыях.

Нас цікавяць, сярод іншага, наступныя праблемы.

• Уплыў усходнеславянскіх літаратур на фарміраванне нацыянальнай ідэнтычнасці і пераасэнсаванне нацыянальнай самасвядомасці ў кантэксце зменных палітычных і сацыяльных рэалій.

• Літаратурныя прыклады транскультурнасці і іх уплыву на сучасную літаратуру.

• Гістарычная памяць і траўма ва ўсходнеславянскіх літаратурах.

• Літаратурныя тэксты як сведчанне нараджэння, трансфармацыі і заняпаду ідэнтычнасці.

• Новыя літаратурныя формы і інтэрактыўнасць у кантэксце тэхналагічных змяненняў.

• Усходнеславянскія літаратуры ва ўспрыняцці посткаланіяльнай тэорыі.

• Усходнеславянскія літаратуры ў кантэксце праблемы літаратурнай гістарыяграфіі.

• Уплыў міграцыі на ідэнтычнасць, гібрыдная ідэнтычнасць.

• Усходнеславянскія літаратуры і гендарныя ідэнтычнасці; новыя абліччы маскуліннасці ў літаратуры, непатрыярхальная маскуліннасць.

• Літаратурная рэцэпцыя сацыяльнага поспеху.

• Роля рэчы ў фарміраванні ідэнтычнасці – перспектыва „звароту да рэчаў”.

• Ідэнтычнасць у постгуманістычнай перспектыве.

• Ідэнтычнасці пакаленняў у літаратуры, спецыфіка творчасці міленіялаў і пакалення Z;

• Лічбавая ідэнтычнасць як новы спосаб існавання ў сучасным свеце, стварэнне ідэнтычнасці ў відэагульнях, праблема ідэнтычнасці ў літаратуры «кіберпанк», навуковая фантастыка.

• Бежанства ў літаратурным, культурным і моўным аспектах.

• Новыя тэндэнцыі ў неалогіі, неаграфіі, семантыцы, словатворчасці.

• Мова СМІ як інструмент уплыву на фарміраванне культурнай ідэнтычнасці, нацыянальных, этнічных і сацыяльных установак і актывізацыю новых сацыялектаў.

• Функцыянаванне мовы ў публічнай прасторы (моўным ландшафце) як галоўны паказчык узаемаадносін супольнасцяў і грамадскіх груп.

• Экалагічная камунікацыя і яе роля ў папулярызацыі праэкалагічных установак і праэкалагічнай дзейнасці.

• Новыя СМІ і ідэнтычнасць: аналіз уплыву новых СМІ і лічбавых тэхналогій на культурную і моўную ідэнтычнасць. Роля сацыяльных сетак, блогаў, влогаў і іншых формаў лічбавай камунікацыі ў фарміраванні сучасных ідэнтычнасцяў.

• Ідэнтычнасць і глабалізацыя: уплыў глабалізацыі на лакальныя культурна-моўна-камунікацыйныя ідэнтычнасці; “абцяжараная” ідэнтычнасць як культурна-камунікацыйная праблема ў сучасным свеце.

• Мовы меншасцяў і іх роля ў фарміравання ідэнтычнасці, дзейнасць па абароне і прапагандаванні моў меншасцяў.

• Гендарная ідэнтычнасць і камунікацыя: уплыў моўнай / пазамоўнай камунікацыі на выражэнне і фарміраванне гендарнай ідэнтычнасці, інклюзіўнасць камунікацыйных практык і іх уплыў на грамадства.

• Пейзажная камунікацыя: вывучэнне назваў мясцовасцяў, аб’ектаў (скульптур, помнікаў) ды іх сувязяў з публічнай прасторай і мадэляваннем ідэнтычнасці.

Канферэнцыя будзе праходзіць у гібрыдным фармаце. Запланаваны ўдзел замежных выступоўцаў з дакладамі на плянарным пасяджэнні. Мовы канферэнцыі: англійская, беларуская, польская, расійская, украінская.

Больш падрабязная інфармацыя і арганізацыйны графік працы канферэнцыі будуць прадстаўлены Вам у наступных паведамленнях.

***Мы разлічваем на Ваш актыўны ўдзел***

***у нашым навуковым мерапрыемстве***

**Дырэктар**

**Інстытута Усходнеславянскіх Філалогій**

**(праф. УАМ др габ. Ваўжынец Попель-Махніцкі / Wawrzyniec Popiel-Machnicki)**

Адрас Інстытута:

Instytut Filologii Wschodniosłowiańskich

Collegium Novum

Al. Niepodległości 4

61-874 Poznań

тэл. 61 829 3576 e-mail: ifw@amu.edu.pl